CELEX: 32017D0721
Language: da
Date: 2017-04-20 00:00:00
Title: Kommissionens gennemførelsesafgørelse (EU) 2017/721 af 20. april 2017 om forlængelse af den foranstaltning, Sverige har truffet vedrørende tilgængeliggørelse på markedet og anvendelse af det biocidholdige produkt VectoBac 12AS i henhold til artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2017) 2435)

22.4.2017   
            
            
               DA
            
            
               Den Europæiske Unions Tidende
            
            
               L 106/12
            
         KOMMISSIONENS GENNEMFØRELSESAFGØRELSE (EU) 2017/721
   af 20. april 2017
   om forlængelse af den foranstaltning, Sverige har truffet vedrørende tilgængeliggørelse på markedet og anvendelse af det biocidholdige produkt VectoBac 12AS i henhold til artikel 55, stk. 1, i Europa-Parlamentets og Rådets forordning (EU) nr. 528/2012
   
      
         (meddelt under nummer C(2017) 2435)
      
   
   (Kun den svenske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, og
   ud fra følgende betragtninger:
   
               (1)
            
            
               Den 6. september 2016 besluttede Sverige i henhold til artikel 55, stk. 1, første afsnit, i forordning (EU) nr. 528/2012 indtil den 5. marts 2017 at tillade tilgængeliggørelsen på markedet eller anvendelsen af det biocidholdige produkt VectoBac 12AS til bekæmpelse af udbrud af dansemyg, Chironomidae, i adskillige rensningsanlæg i Sverige (i det følgende benævnt »foranstaltningen«).
            
         
               (2)
            
            
               Den 28. oktober 2016 modtog Kommissionen i henhold til artikel 55, stk. 1, tredje afsnit, i forordning (EU) nr. 528/2012 en begrundet anmodning fra Sverige om at forlænge foranstaltningen. Den begrundede anmodning var baseret på det argument, at VectoBac 12AS er afgørende for bekæmpelsen af dansemyg i den helt særlige situation for rensningsanlæg i Sverige.
            
         
               (3)
            
            
               VectoBac 12AS indeholder Bacillus thuringiensis subsp. israelensis serotype H14, strain AM65-52 som et aktivstof til anvendelse i produkttype 18 som beskrevet i bilag V til forordning (EU) nr. 528/2012. Ifølge oplysninger fra Sverige er forlængelsen af foranstaltningen nødvendig for at beskytte medarbejderne på rensningsanlæggene. Ifølge disse oplysninger kan langvarig erhvervsmæssig eksponering for store mængder voksne dansemyg og potentiel sensibilisering forårsage udvikling af astma og allergiske reaktioner, som kan fremkalde anafylaksi i mere alvorlige tilfælde.
            
         
               (4)
            
            
               Sverige forklarede, at der tidligere er givet adskillige tilladelser til anvendelse af VectoBac 12AS i forskningsforsøg. Resultatet af disse forsøg har vist, at alternative metoder, herunder fysiske metoder, ikke giver hensigtsmæssige løsninger til bekæmpelse af dansemyg på effektiv vis. Under hensyntagen til rensningsanlæggenes specifikke behov har andre biocidholdige produkter desuden vist sig at være utilstrækkelige i forbindelse med anvendelse og effektivitet.
            
         
               (5)
            
            
               Da manglen på passende bekæmpelse af dansemyg, som ikke kan bekæmpes med andre midler, kan medføre fare for befolkningens sundhed, bør det være muligt for Sverige at forlænge foranstaltningen på visse betingelser.
            
         
               (6)
            
            
               Foranstaltningen i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Sverige kan forlænge foranstaltningen med højst 550 dage i alt med henblik på tilgængeliggørelse på markedet og anvendelse af det biocidholdige produkt VectoBac 12AS til bekæmpelse af dansemyg på rensningsanlæg under den kompetente myndigheds tilsyn.
   Artikel 2
   Denne afgørelse er rettet til Kongeriget Sverige.
   
      Udfærdiget i Bruxelles, den 20. april 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.